Nova convocatòria de vaga general a Catalunya per dimecres i nous talls de trànsit a la carretera N-145. Una situació que afectarà segur el país, tot i que sembla que en menor mesura que la protesta del 3 d'octubre. Transportistes i comerciants han pogut reaccionar a temps i fer aprovisionament previ i canviar rutes. Per a les companyies de transport de passatgers l'afectació serà més gran.

Andorra es prepara per a una nova jornada de protestes a Catalunya amb talls de trànsit a la Seu d'Urgell durant tot el dia de dimecres. Es preveu que les mobilitzacions, convocades pel comitè de defensa de la república de l'Alt Urgell, comencin a partir de dos quarts de sis del matí i s'allarguin tot el dia.

El fet que s'hagi informat de la nova convocatòria de vaga general amb més temps i que sigui en dimecres ha afavorit que les empreses de transport de mercaderies s'hagin pogut preparar. "El que estem fent aquest dimarts és desviar tots aquests transports o recollides. Les que es poden avançar les hem avançat i les que es poden passar a dijous o divendres les hem passat a dijous o divendres", explica el gerent de l'Associació de Transportistes de Mercaderies, Víctor Filloy. També avança que tot allò que es pugui s'anirà a buscar al sud de França.

Els comerços també s'han preparat i abastit abans. El director d'Andorra 2000, Antoni Miralles, assegura que no hi haurà percepció que falti alguna cosa. Això sí, lamenta l'impacte que suposarà una manca de turistes que no hi seran.

Els que sí veuran afectats els serveis seran les companyies de transport internacional de passatgers. "Hem parlat de no donar servei al matí per un tema d'inseguretat", ha explicat el gerent de Directbus, Bartumeu Gabriel, referint-se també a Montmantell i Novatel. L'objectiu és recuperar el servei amb garanties a partir de les 17 o 18 hores.

De moment, les empreses preveuen suspendre tots els viatges del matí i mantenir un servei mínim per la tarda. Des del CDR avisen que els talls afectaran tot el territori català. Per aquest motiu, demanin que s'evitin els desplaçaments. Creuen que la seva és una reivindicació justa que ha de tenir una repercussió a nivell internacional.

Informa: Ana Alamán

Imatges: Vicente Bellot